কৃষ্ণচূড়া— রং উচ্ছাস।
পলাশ— রক্তিম যৌবন।
সোনাঝুরি— হলুদ বসন্ত।
মন কেমন করা দোলে শহুরে বসন্ত প্রেমিকরা একদিনের জন্য ছুটে যান কবিগুরুর সাধের শান্তিনিকেতনে। ট্র্যাডিশনাল সাজে হলুদ পাঞ্জাবি আর তাঁত শাড়িতে আচ্ছন্ন প্রাঙ্গন। জেনারেশন নেক্সটেরও পছন্দ খোঁপায় পলাশ-গাঁথা অন্যরকম লুক। গ্রাম্যতা মেখে ফেসবুকে নিরন্তর ছবি সুন্দরীদের। এসএলআর বাগিয়ে কবিগুরুর সাধের নিকেতনে শিল্পবোধের ছবি তো অনেকেই তোলেন। সোশ্যাল মিডিয়ায় আপলোড করে বাহবাও কুড়ান।

এবার একদিনের ছুটিতে বসন্ত উপভোগের নতুন ডেষ্টিনেশন ছোট নাগপুর মালভূমের ‘পলাশ উৎসব’। মাইথনের জল, জঙ্গল আর পাহাড়ের মাঝে বসন্ত উপভোগের এর থেকে সস্তা পরিকল্পনা আর কিই বা হতে পারে। নৌকো করে দামোদর পেরিয়ে দ্বীপের মধ্যে জঙ্গলের ভেতর— এমন এক উৎসব যেখানে ফকিরি গানের তাল কাটে না বেসুরো গলায়। যেখানে সোনাঝুরির ছায়ায় ফুটে থাকা জংলি ফুল মাড়িয়ে দেয় না কাচ ভাঙ্গা মদের বোতল। শান্তির নির্জনতা খান খান হয় না যেখানে।
 
রূপনারায়ণপুরে ‘পলাশ উৎসব’ জনপ্রিয় হচ্ছে ক্রমশ। এই বসন্তে মাইথনের হোটেল আর লজগুলো বুকিং হয়েছে পলাশ উৎসবের জন্য। এবারের পলাশ উৎসব ১১ বছরে পড়ল। দোল উৎসবের দিন ভোর ৬ টা থেকে শুরু অনুষ্ঠান, চলবে রাত পর্যন্ত। মাইথনের কাছে ছোট্ট দ্বীপ, কেওটজালির পলাশ বন। আসানসোল থেকে যেতে হলে রূপনারায়ণপুর পেরিয়ে বৃন্দাবনি গ্রাম হয়ে, নৌকা করে দামোদর পেরিয়ে পৌঁছতে হবে কেওটজালির পলাশ বনে। সরাসরি সড়ক পথে যাওয়া যায়। তবে যেতে হবে ঝাড়খন্ডের নিরষা হয়ে। নিঝুম জঙ্গলের মাঝে চলে উৎসব। গানে-কবিতায়-নাচে-গল্পে— ছবি আঁকার আনন্দে, এক সঙ্গে হুল্লোড়, খাওয়া-দাওয়া। পলাশ প্রকৃতিকে আপন করে নেওয়ার উৎসব। আর পাঁচটা বং-ক্রাউড থেকে একটু আলাদা।

দোল উৎসবের নতুন ডেষ্টিনেশন ‘পলাশ উৎসব’। মন চলো শাল পলাশের বনে। এমন এক জঙ্গল যেখানে আগুন-রঙা পলাশ তো আছেই, সঙ্গে দেখা মিলবে হলুদ পলাশেরও। রোজগার মাপা জীবনের বাইরে জঙ্গলে অন্য অ্যাডভেঞ্চার।
সংস্থার কোষাধক্ষ্য, দিবাকর দাস জানান, কবিগুরুর বসন্ত উৎসবের ঘরানা, সীমান্তের এই এলাকায় ছিল না। হিন্দি ভাষাভাষীদের এলাকায় বরং ফাগুয়ার চল রয়েছে। কিন্তু প্রকৃতিকে ভালোবেসে ‘পলাশ উৎসব’ জনপ্রিয় হচ্ছে ক্রমশ। একটা দিন অন্য ভাবে কাটানোর এমন উৎসব সম্ভবত এ বাংলায় খুব একটা দেখা যায় না।
কলকাতা হোক বা জেলা, যে কেউ আসতে পারেন, পরিবার বা আত্মীয় নিয়ে। হঠাৎ করে পৌঁছে গেলেও বিমুখ হবেন না। বেশ কয়েক বছর ধরে অনুষ্ঠানে সক্রিয় অংশগ্রহণ করছেন বিশিষ্ট বাচিক শিল্পী রত্না সোম। তিনি জানান, বসন্ত এসে গেলেই অপেক্ষা থাকে পলাশ উৎসবের।
২০০৫ সালে, ৩০ জনকে নিয়ে শুরু করা এই উৎসবে এখন অংশগ্রহণ করেন ৫০০ জন। দিনভর হয়ত থাকেন না সবাই। এক ঝলক এসে উৎসবের আনন্দ উপভোগ করে যান, এমন সংখ্যাও হাজার ছাড়িয়ে যায়। শীতের মরসুমের পরে, চৈত্রের গরমেও মাইথন ট্যুরিসমে নয়া দিশা দেখাচ্ছে পলাশ উৎসব।
  
বসন্ত এসে গেলেই বাঙালির মনে পড়ে পলাশকে। কিন্তু সারা বছর প্রকৃতির পলাশ বনকে আগলে রাখে রূপনারয়াণপুরের ‘সংবেদনা’। গত দশ বছর ধরে ‘সংবেদনা’ পালন করে আসছে পলাশ উৎসব। নিয়মিত পত্রিকাও প্রকাশিত করে তারা, নাম ‘পলাশ কথা’। সেখানে, লেন্সবন্দী পলাশের সৌন্দর্য্যতার সঙ্গে থাকে পলাশ নিয়ে নানা কথা। তাদের পোষ্টারে লেখা থাকে—
রাস্তার ধারে পলাশ গাছ লাগান... গ্রীষ্মে ছায়া হয়, পাখিরা বাসা বাঁধে।
সংবেদনার চেষ্টা, পলাশের চারা তৈরি হোক। গ্রামের মানুষের কর্মসংস্থান হোক। যেদিন পলাশময় হবে শহর, সেদিনই হবে 'পলাশ উৎসবের' স্বার্থকতা...

(স্থির চিত্রগুলি সংবেদনা থেকে গৃহিত)